Oksidatīvā stresa marķieri GPx un MDA un depresijas smagums kā atkārtotu stabilas koronārās sirds slimības notikumu prognostiskie faktori. Promocijas darba kopsavilkums
Authors:   ,   Rīgas Stradiņa universitāte, Ivaščenko Tarass 
Published: January 2023

Ievads. Kardiovaskulārās slimības ir galvenais nāves cēlonis pasaulē – vairāk nekā trešdaļai visu nāvju. Vairāki pētījumu dati apstiprina, ka koronārajai sirds slimībai un depresijai ir augsta komorbiditāte, depresija ir saistīta ar paaugstinātu koronārās sirds slimības attīstības risku, un otrādi, kā arī depresija ir spēcīgs koronārās sirds slimības iznākuma prognostiskais faktors. Viens no galvenajiem mehānismiem, kas izskaidro mijiedarbību starp depresiju un koronāro sirds slimību, ir oksidatīvais stress. Oksidatīvā stresa marķieru novērtēšana var savlaicīgi mazināt atkārtotas hospitalizācijas risku sakarā ar koronāro sirds slimību, uzlabot diagnozes noteikšanu, ārstēšanu un profilaksi pacientiem ar koronāro sirds slimību un depresiju. Mērķis. Izpētīt oksidatīvā stresa biomarķieru līmeņa izmaiņas un to iespējamo prevalējošo korelāciju ar depresiju un atkārtotu stabilas koronārās sirds slimības (SKSS) notikumu riskiem. Metodes. Retrospektīvs gadījumu kontroles pētījums, kurā salīdzināti pacienti ar primāru un atkārtotu koronārās sirds slimības notikumu, nosakot oksidatīvā stresa marķieru līmeni un depresijas smagumu. Tika izmantotas šādas metodes: medicīnisko ierakstu analīze, strukturētas pacientu intervijas, geriatrijas depresijas skala, asins analīzes MDA un GPx līmeņa noteikšanai. Rezultāti un diskusija. Pētījumā tika iekļauti 174 pacienti: 49,4 % ar primāru stabilu koronārās sirds slimības notikumu un 50,6 % ar atkārtotu notikumu. Lielākajai izlases daļai (83,9 %) bija augsti MDA rādītāji, bet pārējiem MDA bija normas robežās. MDA līmenis bija nedaudz augstāks pacientiem bez depresijas ar primāru stabilu koronāro sirds slimību. Lielākajai daļai pacientu (72,4 %) GPx līmenis bija normāls, 17,8 % tas bija augsts, bet 9,8 % – zems. Nedaudz vairāk nekā pusei pacientu konstatēja depresiju (44,3 % vidēji smagu un 6,9 % smagu). Oksidatīvais stress ir viens no riska faktoriem atkārtotai stabilai koronārajai sirds slimībai, it īpaši pacientiem ar depresiju. Depresijas izplatība bija augstāka pacientiem ar atkārtotu stabilas koronārās sirds slimības notikumu. Pacientiem ar augstu GPx līmeni un depresiju ir 10,6 reizes augstāks risks, ka koronārā sirds slimība attīstīsies atkārtoti salīdzinājumā ar pacientiem bez depresijas un ar normālu GPx līmeni. Secinājumi. Paaugstināts GPx līmenis ir biežāk sastopams pacientiem ar atkārtotu stabilas koronārās sirds slimības notikumu. GPx līmenis bija augstāks depresīviem pacientiem ar atkārtotu stabilas koronārās sirds slimības notikumu. Lielākajai daļai pacientu bija augsts MDA ar augstākiem rādītājiem pacientiem ar primāru stabilu koronāro sirds slimību. Vairāk nekā pusei pacientu tika konstatēti vidēji smagas vai smagas depresijas simptomi ar augstākiem rādītājiem pacientiem ar atkārtotu stabilu koronāro sirds slimību. Pacientiem ar augstu GPx līmeni un depresiju ir augstāki atkārtotu stabilas koronārās sirds slimības notikumu riski. Paaugstināts MDA līmenis ir riska faktors stabilai koronārajai sirds slimībai kopumā, bet nav saistīts ar depresijas smagumu un atkārtotu stabilas koronārās sirds slimības notikumu varbūtību. Līdz ar to GPx ir nozīmīgāks depresijas un atkārtotu stabilas koronārās sirds slimības notikumu riska faktors.